Diari Oficial de la Generalitat Valenciana


Sumari del DOGV 8008, del 27-03-2017 (2017/2421)

RESOLUCIÓ de 21 de març de 2017, de la Conselleria d'Educació, Investigació, Cultura i Esport, per la qual es convoquen ajudes per a infraestructures i equipament d'R+D+I PO FEDER 2014-2020.
----------------------------------------------------------------------------------------------------------------------------------------------------------------------------------------------

### Dades del document

Número de DOGV
:   8008

Data del DOGV
:   27-03-2017

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2017/2421


Data del document
:   21-03-2017

Organisme emissor
:   Conselleria d'Educació, Investigació, Cultura i Esport

Tipus de document
:   Resolució

Anàlisi jurídica

 Descriptors 

:   * Conselleria d'Educació, Investigació, Cultura i Esport
    * ajuda pública

RESOLUCIÓ de 21 de març de 2017, de la Conselleria d'Educació, Investigació, Cultura i Esport, per la qual es convoquen ajudes per a infraestructures i equipament d'R+D+I PO FEDER 2014-2020. [2017/2421]  
Per mitjà de l'Ordre 89/2016, de 22 de desembre, de la Conselleria d'Educació, Investigació, Cultura i Esport (DOGV 7945, 28.12.2016), s'aproven les bases reguladores per a la concessió de subvencions per a adquisició d'infraestructures i equipament d'R+D+I per les universitats públiques valencianes i consorcis públics d'investigació adscrits a la Generalitat no pertanyents al sector sanitari.  
  
En l'annex de la mencionada ordre es disposa que el procediment de concessió per concurrència competitiva s'iniciarà d'ofici per mitjà de convocatòria pública, adoptada per resolució de l'òrgan competent i publicada en el Diari Oficial de la Generalitat Valenciana.  
La Llei 14/2016, de 30 de desembre, de pressupostos de la Generalitat per a l'exercici 2017, disposa en el seu estat de despeses, secció pressupostària 09 (Educació, Investigació, Cultura i Esport), servei 02 (Secretaria Autonòmica d'Educació i Investigació), centre gestor 03 (DG d'Universitat, Investigació i Ciència), programa 542.50 (R+D+I), la línia de subvenció S0104000 «Finançament d'infraestructures i equipament», enquadrada en el programa operatiu del Fons Europeu de Desenvolupament Regional de la Comunitat Valenciana 2014-2020 (PO FEDER CV), que contempla com a eix prioritari 1 «Potenciar la investigació, el desenvolupament tecnològic i la innovació».  
De conformitat amb el que disposa el Decret 147/2007, de 7 de setembre, del Consell, pel qual es regula el procediment de notificació i comunicació a la Comissió Europea dels projectes de la Generalitat dirigits a establir, concedir o modificar ajudes públiques, la present ajuda no requereix la notificació a la Comissió Europea per no reunir tots els requisits de l'apartat 1 de l'article 107 del Tractat de funcionament de la Unió Europea, ja que els beneficiaris previstos són organismes d'investigació en el sentit de l'apartat 15.e del Marc sobre ajudes estatals d'investigació i desenvolupament i innovació (2014/C 198/01), i per tractar-se d'activitats primàries de caràcter no econòmic, per la qual cosa no suposa un avantatge econòmic per a una empresa ni produeix falsejament de la competència que afecte els intercanvis comercials dels estats membres de la UE.  
Per tot això, i fent ús de les facultats que em confereix el Decret 155/2015, de 18 de setembre, del Consell, pel qual s'aprova el Reglament orgànic i funcional de la Conselleria d'Educació, Investigació, Cultura i Esport, i d'acord amb el que estableix la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions; la Llei 38/2003, de 17 de novembre, general de subvencions, i el Reial decret 887/2006, de 21 de juliol, pel qual s'aprova el Reglament de la Llei 38/2003, vista la proposta de la directora general d'Universitat, Investigació i Ciència de data de 7 de març de 2017 i de conformitat amb aquesta, resolc:  
  
  
Primer. Objecte i condicions  
1. L'objecte de la present resolució és convocar, per a l'exercici 2017, les ajudes regulades en l'Ordre 89/2016, de 22 de desembre, de la Conselleria d'Educació, Investigació, Cultura i Esport (DOGV 28.12.2016), per la qual s'estableixen les bases reguladores de les ajudes destinades a l'adquisició d'infraestructures i equipament d'R+D+I, amb el cofinançament del PO FEDER 2014-2020 de la Comunitat Valenciana.  
2. Les condicions per a la sol·licitud, tramitació, resolució i notificació seran les establides en les mencionades bases reguladores.  
  
Segon. Beneficiaris  
Podran sol·licitar les ajudes convocades, les universitats públiques valencianes i els consorcis públics d'investigació adscrits a la Generalitat, no pertanyents al sector sanitari.  
  
Tercer. Finalitat i activitat finançable  
1. La finalitat de les ajudes és reforçar el sistema valencià d'R+D+I, com s'indica en les bases reguladores mencionades.  
2. L'activitat finançable serà la recollida en la base sisena de les bases reguladores. Així mateix, d'acord amb la base quarta, el projecte d'investigació s'haurà d'enquadrar en un dels eixos prioritaris de desenvolupament de l'Estratègia d'Especialització Intel·ligent per a la Investigació i Innovació a la Comunitat Valenciana (RIS 3-CV), la qual va ser aprovada per la Comissió Delegada de Ciència, Tecnologia i Innovació del Consell el 27 de desembre de 2016 i que es troba disponible en la pàgina web següent: www.ivace.es/RIS3CV, i contribuir a la realització d'un o més dels objectius específics que s'assignen a cada un dels tres eixos prioritaris de desenvolupament (pàgines 43 a 55 de l'estratègia esmentada).  
  
Quart. Línia de subvenció i import  
1. La quantia màxima destinada a finançar aquesta convocatòria és de 3.097.940 euros, a càrrec del crèdit consignat en la línia nominativa S0104000, «Finançament d'infraestructures i equipament», del programa 542.50 Investigació, desenvolupament tecnològic i innovació (R+D+I) PO FEDER 2014-2020 de la Direcció General d'Universitat, Investigació i Ciència, capítol VII del pressupost de la Conselleria d'Educació, Investigació, Cultura i Esport per a 2017.  
2. La quantia total màxima de la convocatòria té caràcter estimat i per això la concessió de les subvencions queda condicionada a l'existència de crèdit adequat i suficient en el moment de la resolució de concessió.  
3. La quantia màxima establida en l'apartat 1 es podrà incrementar amb una quantia addicional de l'import total quan, com a conseqüència de la concurrència d'alguna de les circumstàncies previstes en l'article 58 del Reglament de la Llei 38/2003, de 17 de novembre, general de subvencions, aprovat pel Reial decret 887/2006, de 21 de juliol, es produïsca un augment de crèdit disponible abans de la concessió de les ajudes regulades per la present resolució.  
4. L'efectivitat de la quantia addicional queda condicionada a la declaració de disponibilitat del crèdit com a conseqüència de les circumstàncies abans assenyalades i, si és el cas, a l'aprovació prèvia de la modificació pressupostària que siga procedent, en un moment anterior a la resolució de la concessió de l'ajuda.  
5. En tot cas, la declaració del crèdit disponible es publicarà en el Diari Oficial de la Generalitat Valenciana i en el web de la Conselleria d'Educació, Investigació, Cultura i Esport amb caràcter previ a la resolució de la concessió, sense que aquesta publicitat implique l'obertura de termini per a presentar noves sol·licituds, ni l'inici de nou còmput de termini per a resoldre.  
6. L'import de les ajudes a concedir per a cada projecte serà superior a 100.000 euros i inferior a 1.000.000 d'euros.7. El pagament anticipat del 100 % de l'import de les ajudes objecte d'aquesta convocatòria està previst per a aquest exercici 2017 en l'article 44.2.g de la Llei 14/2016, de 30 de desembre, de pressupostos de la Generalitat.  
  
  
Cinqué. Sol·licituds, concurrència i compatibilitat de les ajudes  
1. Les sol·licituds es tramitaran de conformitat amb el que estableixen les bases reguladores i la seua resolució i concessió s'efectuaran en règim de concurrència competitiva, d'acord amb els principis de publicitat, transparència, objectivitat, igualtat i no-discriminació, eficàcia en el compliment dels objectius fixats i eficiència en l'assignació i en la utilització dels recursos públics, segons el que estableixen les bases reguladores.  
2. La percepció d'aquestes ajudes és compatible amb altres subvencions, ajudes i ingressos o recursos per a la mateixa finalitat, procedents de qualsevol altra administració o ens públic o privat, amb les limitacions derivades de l'article 65.11 del Reglament (UE) núm. 1303/2013 del Parlament Europeu i del Consell de 17 de desembre de 2013, que estableix la incompatibilitat amb ajudes finançades amb fons estructurals i d'inversió europeus (EIE). Perquè siguen compatibles l'import de les ajudes concedides en cap cas podrà ser de tal quantia que, aïlladament o en concurrència amb altres, supere el cost de la infraestructura o equip finançat.  
3. Junt amb la sol·licitud s'haurà de presentar una certificació comprensiva de totes les ajudes i subvencions sol·licitades, concedides o percebudes per a la mateixa finalitat, que s'haurà d'actualitzar sempre que varie la situació declarada inicialment.  
  
Sisé. Forma i termini de presentació de sol·licituds  
1. La formalització i presentació de la sol·licitud per les entitats sol·licitants tindrà en compte el que disposen les bases reguladores i la present convocatòria.  
2. El termini per a presentació de la sol·licitud serà d'un mes comptat des de l'endemà de la publicació de la present convocatòria en el Diari Oficial de la Generalitat Valenciana.  
3. La sol·licitud es presentarà degudament omplida en l'imprès normalitzat que figura en l'adreça d'internet que s'indica a continuació: http://www.ceice.gva.es/web/ciencia/feder, signada pel representant de l'entitat. Una vegada realitzat el tràmit telemàtic, l'entitat sol·licitant haurà d'imprimir les pàgines corresponents i les presentaran, amb les signatures originals i dins del termini establit en la convocatòria, preferentment en el registre d'entrada de la Conselleria d'Educació, Investigació, Cultura i Esport, sense perjudici de les formes previstes en la legislació vigent de procediment administratiu comú. La no presentació de la sol·licitud en el registre corresponent, dins del termini, serà causa d'exclusió.  
4. La documentació que haurà d'acompanyar la sol·licitud es podrà aportar via telemàtica i no serà necessari adjuntar-la novament en el moment de presentar la sol·licitud en el registre d'entrada corresponent.  
  
  
Seté. Documents i informacions que han d'acompanyar la sol·licitud  
  
Cada entitat sol·licitant presentarà una sol·licitud per cada un dels projectes per als quals sol·licita ajuda, i adjuntarà el que s'indica en les bases quarta i quinze de les bases reguladores i la següent documentació addicional:  
1. Una memòria que inclourà:  
a) Detall dels equipaments o infraestructures que es pretenen construir o adquirir necessaris per al projecte d'R+D+I, justificant la necessitat de l'adquisició i la seua vinculació al projecte, indicant-ne l'ús individual o compartit entre centres d'investigació o universitats i detallant la fórmula jurídica a utilitzar.  
b) Descripció del projecte d'investigació, que haurà de contindre com a mínim:  
 Justificació del seu caràcter innovador.  
 La seua qualitat cientificotècnica a fi de fomentar la investigació d'excel·lència.  
 Línies d'investigació o àrees de coneixement que se'n veuran beneficiades.  
 Caràcter multidisciplinari o no del projecte.  
 Viabilitat del projecte.  
 Contribució a l'avanç del coneixement, orientació o no del projecte a la transferència tecnològica.  
 Retorn social i impactes esperats, beneficis que reportarà a la societat la inversió realitzada.  
 Objectiu o objectius específics de la RIS 3-CV sobre els quals pretén impactar el projecte d'investigació.  
2. Pressupost detallat de despeses.  
3. Departaments de la universitat beneficiats o equip d'investigadors i currículum, almenys, de l'investigador principal.  
4. Relació del nombre d'investigadors que estiga previst que treballen en instal·lacions d'infraestructures d'investigació millorades.  
5. Detall per part del beneficiari de l'obtenció de fons competitius en anteriors programes marc de la Unió Europea i en Horitzó 2020.  
  
6. Cronograma i pla de treball: calendari d'execució de l'operació a cofinançar: dates d'inici i finalització, dins dels límits establits per la normativa europea per a l'execució dels projectes cofinançats pel PO FEDER 2014-2020.  
7. Les declaracions responsables que figuren en la base quinze de les bases reguladores.  
  
Huité. Criteris de valoració, resolució, notificació i recursos  
1. Les sol·licituds seran valorades per la comissió de valoració d'acord amb els criteris que es fixen en la base novena de les bases reguladores.  
2. La resolució de les ajudes convocades, el termini per a resoldre i la seua notificació serà l'establit en la base tretze de les bases reguladores; el còmput del termini començarà l'endemà de la finalització del termini de presentació de sol·licituds.  
3. Les resolucions i els actes de tràmit es notificaran electrònicament quan l'interessat haja assenyalat aquest mitjà com a preferent o haja consentit expressament a utilitzar-lo. En qualsevol altre cas, es notificarà en els termes establits en la normativa de procediment administratiu comú.  
4. Contra la resolució a què es refereix el punt anterior, es podrà interposar un recurs de reposició davant del mateix òrgan en el termini d'un mes a comptar de l'endemà del dia en què tinga lloc la notificació o bé directament un recurs contenciós administratiu en el termini de dos mesos, comptats des de l'endemà de la notificació, davant de la Sala Contenciosa Administrativa del Tribunal Superior de Justícia de la Comunitat Valenciana.  
  
Nové. Justificació econòmica  
1. La justificació de l'ajuda es realitzarà en la forma prevista en la base catorze de les bases reguladores, i podrà donar lloc a minoració, resolució o reintegrament.  
En la relació detallada de les despeses realitzades en les actuacions subvencionades s'inclourà, al costat del codi de l'expedient de contractació, la descripció del procediment seguit (obert, restringit, negociat amb publicitat o sense) i la forma d'adjudicació (únic criteri, preu o diversos criteris).  
L'entitat beneficiària presentarà el compte justificat davant de la Direcció General d'Universitat, Investigació i Ciència en el mes de febrer de l'anualitat següent.  
2. En el cas d'adquisició de béns immobles, s'aportarà un certificat de taxador independent degudament acreditat i inscrit en el corresponent registre civil. En cap cas el cost d'adquisició de les despeses subvencionables podrà ser superior al valor de mercat.  
  
3. Si no s'ha pogut aportar en el compte justificatiu, s'aportarà la següent documentació, preferiblement per mitjans electrònics sempre que quede constància de la seua remissió, en el termini màxim de tres mesos després de la data límit abans indicada:  
a) Justificants de pagaments als proveïdors (transferència bancària).  
b) Fotografies en color dels equips o infraestructures cofinançats, on s'aprecie clarament la mesura de publicitat corresponent (etiqueta amb logotip FEDER, tanca, placa, etc.).  
c) Còpia completa de l'expedient de contractació administrativa realitzat per a l'adquisició/construcció del bé cofinançat.  
4. L'entitat beneficiària haurà d'acreditar per mitjà de certificació expedida per l'òrgan competent davant de la Direcció General d'Universitat, Investigació i Ciència els punts següents:  
a) Que l'ajuda concedida ha sigut degudament registrada en la comptabilitat de l'entitat, de manera que siga possible la seua identificació comptable, a fi d'obtindre estats recapitulatius i detallats de totes les activitats realitzades.  
b) Que els fons han sigut destinats a realitzar l'activitat per a la qual van ser concedits.  
c) Que la documentació original acreditativa de la despesa realitzada i efectivament pagada es troba en les seues dependències, a disposició d'aquesta Direcció General, de la Intervenció General de la Generalitat i de la Sindicatura de Comptes.  
  
Deu. Recursos contra la convocatòria  
De conformitat amb el que estableixen els articles 123 i 124 de la Llei 39/2015, d'1 d'octubre, del procediment administratiu comú de les administracions públiques, i els articles 10 i 46 de la Llei 29/1998, de 13 de juliol, reguladora de la jurisdicció contenciosa administrativa, contra la present resolució, que posa fi a la via administrativa, es podrà interposar un recurs potestatiu de reposició o plantejar directament un recurs contenciós administratiu en els terminis i davant dels òrgans que s'indiquen a continuació:  
a) El recurs de reposició s'ha d'interposar davant de l'òrgan que dicta el present acte, en el termini d'un mes a comptar de l'endemà de la notificació de la present resolució.  
b) El recurs contenciós administratiu s'ha de plantejar davant del Tribunal Superior de Justícia de la Comunitat Valenciana en el termini de dos mesos a comptar de l'endemà de la notificació de la present resolució.  
  
València, 21 de març de 2017. El conseller d'Educació, Investigació, Cultura i Esport: Vicent Marzà Ibáñez.